SUMMIT-UL DE LA JOHANNESBURG PRIVIND DEZVOLTAREA DURABILĂ

26 august - 4 septembrie 2002

 

Introducere

 

Summit-ul de la Johannesburg (denumit şi Rio +10), preconizat de acum zece ani, odată cu desfăşurarea Conferinţei de la Rio de Janeiro1, a fost organizat pentru a se realiza bilanţul deceniului de acţiuni întreprinse în slujba mediului înconjurător şi economiei globale. 

Salvarea planetei şi problema sărăciei au fost principalele subiecte ale summit-ului Pământului de la Johannesburg. Forul a urmărit să elaboreze un plan de acţiune care să concretizeze angajamentele adoptate la Conferinţa de la Rio de Janeiro, consacrat dezvoltării economice, progresului social şi protecţiei mediului – cei trei piloni ai “dezvoltării durabile”.

Comparativ cu Conferinţa de la Rio de Janeiro în care discuţiile au fost centrate pe probleme de mediu înconjurător, la Johannesburg discuţiile s-au centrat pe economia globală din perspectiva protecţiei mediului înconjurător.


Cele 172 de ţări participante la summit-ul de la Rio de Janeiro au declarat că “dezvoltarea durabilă” şi mediul înconjurător reprezintă “o prioritate politică” şi au elaborat un program deosebit de amplu – Agenda 212 , conţinând 2500 de recomandări pentru atingerea acestui obiectiv. Tot la Rio de Janeiro s-au semnat acorduri pentru diminuarea sărăciei, pentru accesul ţărilor sărace la apa potabilă şi la sursele de energie. 

După zece ani, cea mai mare parte a recomandărilor nici nu a început să fie aplicată. Obiectivul fixat la Rio de Janeiro privind nivelul ajutorului pentru ţările sărace, care ar fi trebuit să ajungă la 0,7% din PIB-ul ţărilor bogate, este departe de a fi atins. În prezent, această cotă este de 0,33% din partea UE şi 0,11% din partea SUA..


Convenţiile adoptate până în prezent, referitoare la problematica mediului înconjurător, sunt ca şi inexistente. Astfel, “Convenţia Naţiunilor Unite privind combaterea deşertificării”3 nu a fost pusă în aplicare din lipsă de mijloace financiare. “Convenţia privind biodiversitatea”4, care ar trebui să protejeze varietatea speciilor, nu a împiedicat defrişările pădurilor tropicale în ritm de 1% 

 



1. Conferinţa de la Rio din 1992 este prima reuniune mondială, sub egida ONU, în care s-au dezbătut problemele de mediu din perspectiva noului concept – “dezvoltarea durabilă” .

2. Agenda 21 reprezintă un amlu plan de acţiune realizat în cadrul Conferinţei de la Rio. Acest plan, conceput pe 27 de capitole, fiecare capitol reprezentând un domeniu al activităţilor umane, a introdus noi concepte despre modul de abordare a numeroase probleme cu care se confruntă umanitatea.

3. Adoptată la Paris în anul 1994.

4. Adoptată în anul 1992, în cadrul Conferinţei de la Rio de Janeiro. Convenţia a fost ratificată şi de România prin Legea nr.58/1994.

pe an. “Convenţia-Cadru privind schimbările climatice”5 este cea mai avansată, în urma acesteia rezultând Protocolul de la Kyoto6.Considerat inoperabil după respingerea sa de către Statele Unite, Protocolul de la Kyoto asupra climatului pare să renască cu atât mai mult cu cât Rusia a confirmat că va ratifica acest protocol.

Protocolul de la Kyoto, prevede obligaţia ţărilor industrializate să realizeze în perioada 2008-2012 o reducere medie de 5,2% faţă de nivelul din 1990 a emisiilor de gaze care generează efect de seră, în timp ce ţările în curs de dezvoltare au ca singură obligaţie să raporteze nivelul emisiilor lor. Pentru a intra în vigoare, protocolul de la Kyoto trebuie să fie ratificat de cel puţin 55 de state, din care provin cel puţin 55% din emisiile de dioxid de carbon din ţările industrializate, la nivelul anilor 1990. Ultima dintre ţările care au ratificat protocolul (la 30 august 2002, moment în care summit-ul de la Johannesburg era în desfăşurare) a fost China, necontând faptul că nu se află pe lista ţărilor industrializate. Astfel, pragul de 55 de state necesar intrării în vigoare a fost trecut. Până în prezent au ratificat acest document 90 de state din care provine 37,1% din cantitatea de dioxid de carbon. Pentru depăşirea pragului de 55% este suficientă ratificarea protocolului de către Federaţia Rusă.


Protocolul fusese considerat ca inaplicabil când Statele Unite, care aveau o cotă de 36,1% din totalul emisiilor de dioxid de carbon, au anunţat, în martie 2001, că nu au intenţia de a-l ratifica. El a fost salvat în ultimă instanţă, în cursul Conferinţei de la Bonn7, din iulie 2001, cu preţul unor concesii importante făcute Rusiei (17,45% din emisiile de dioxid de carbon) şi Japoniei (8,5%) cu privire la modalitatea de aplicare a protocolului.


În cadrul summit-ului de la Johannesburg, SUA s-au intitulat “campioanele mondiale ale dezvoltării durabile” – Paula Dobriansky (adjunct pentru afaceri globale ale secretariatului de stat al SUA) a anunţat lansarea a cinci programe de parteneriat public şi privat ce vizează accesul la apa potabilă (970 milioane dolari pentru următorii cinci ani), accesul la energie (43 milioane dolari în anul 2003), lupta împotriva foametei în Africa (90 milioane de dolari în 2003), protejarea pădurilor din bazinul fluviului Congo (53 milioane dolari în următori patru ani), combaterea SIDA şi a tuberculozei (1,2 miliarde de dolari în anul 2003).

 



5. Adoptată în anul 1992, în cadrul Conferinţei de la Rio de Janeiro.

6. Adoptat în anul 1997, în Japonia, ca urmare a Convenţiei-Cadru privind schimbările climatice. Protocolul a fost ratificat şi de România prin Legea nr.3/2001.

7. La Bonn au avut loc discuţiile finale privind Protocolul de la Kyoto.

 

 Documente adoptate în cadrul summit-ului de la Johannesburg

 


Summit-ul mondial pentru dezvoltare durabilă s-a încheiat prin adoptarea unui Plan de acţiune a dispoziţiilor privind ansamblul măsurilor ce trebuie luate pentru protejarea mediului înconjurător şi a unei Declaraţii politice.

Principalele probleme cuprinse în Planul de acţiune sunt:

1. Lupta contra sărăciei 

- crearea unui fond de solidaritate mondial pentru eliminarea sărăciei şi promovarea dezvoltării umane şi sociale, subliniindu-se caracterul voluntar al contribuţiilor şi evitarea dublei întrebuinţari cu fondurile existente deja la Naţiunile Unite.

2. Modificarea modului de consum şi de producţie

· elaborarea unui ansamblu de programe regionale şi naţionale prin care să se accelereze procesul de tranziţie al ţărilor în curs de dezvoltare cu ajutorul ţărilor dezvoltate. Toate ţările trebuie să ţină cont de nevoile şi mijloacele ţărilor în curs de dezvoltare şi să mobilizeze toate sursele de asistenţă financiară şi tehnică; 

· adoptarea şi aplicarea de politici şi măsuri privind promovarea metodelor durabile potrivit principiului “poluatorul plăteşte”;

· crearea unor mijloace de informare eficace, transparente şi nediscriminatorii privind consumul şi producţia durabilă în ceea ce priveşte sănătatea şi siguranţa consumatorilor. Aceste mijloace de prevenire nu trebuie însă să devină obstacole oculte pentru comerţ.

· creşterea investiţiilor în domeniul producţiei nepoluante;

· încurajarea sectorului industrial prin creşterea performanţelor sociale şi ecologice şi prin iniţiative private, apelându-se la o diversificare a mijloacelor de producere a energiei prin crearea unor tehnologii performante de folosire a combustibililor fosili şi a surselor de energie neconvenţională care să fie transferate şi ţărilor în curs de dezvoltare, în condiţii avantajoase;

· eliminarea distorsiunilor de pe piaţă prin restructurarea sistemului fiscal şi eliminarea progresivă a subvenţiilor ce aduc prejudicii;

· întărirea instanţele de dialog între producătorii şi consumatorii de energie la nivel regional, naţional şi internaţional.

 

 

 

1. Protejarea şi gestionarea resurselor naturale

· lansarea unui program de acţiune cu asistenţă financiară şi tehnică care să realizeze obiectivul enunţat în Declaraţia Mileniului8 prin care să se reducă, până în 2015, proporţia zonelor în care nu există acces la apa potabilă;

· facilitarea creării unor parteneriate între sectorul public şi cel privat ca şi a altor forme de parteneriat prin care să se acorde prioritate rezolvării problemei sărăciei;

· eliminarea subvenţiilor care contribuie la pescuitul ilegal;

· reiterarea angajamentului conţinut de Declaraţia Mileniului potrivit căruia se vor face toate eforturile ca înainte de a se împlini 20 de ani de la încheierea Conferinţei de la Rio de Janeiro să intre în vigoare Protocolul de la Kyoto;

· repartizarea finanţărilor publice destinate agriculturii către o agricultură ecologică durabilă.

1. Dezvoltarea durabilă şi mondializarea

· luarea unor măsuri prin care să se promoveze un sistem comercial şi financiar multilateral deschis, echitabil, previzibil şi nediscriminatoriu de care să beneficieze toate ţările, astfel încât să se asigure o dezvoltare durabilă. Acest sistem trebuie să conţină programul de lucru cuprins în Declaraţia ministerială de la Doha9, ca şi aplicarea Acordului de la Monterrey10. În mod special trebuie analizat raportul existent între comerţ, mediu înconjurător şi dezvoltare.



8. Adoptată cu ocazia Summit-ului Mileniului, desfăşurat în perioada 6-8 septembrie 2000, la New York, la care au participat 147 de şefi de stat şi de guvern. Documentul jalonează direcţiile principale de acţiune în vederea întăririi rolului ONU ca mecanism central pentru gestionarea colectivă a relaţiilor internaţionale


Declaraţia reprezintă platforma de acţiune a ONU în secolul 21 fiind reafirmat, în acest context, ataşamentul faţă de ONU, Carta şi Declaraţia universală a drepturilor omului, cele şase “valori fundamentale” considerate esenţiale pentru relaţiile internaţionale în noul mileniu: multilateralismul, libertatea, egalitatea, solidaritatea, toleranţa şi respectul pentru natură; prioritate acordată dezvoltării şi eradicării sărăciei, democraţiei, bunei guvernări şi drepturilor omului, întăririi rolului ONU. Este subliniată necesitatea de a se acţiona pentru ca globalizarea să devină un factor de progres pentru toate statele.

9. Adoptată în cadrul celei de a IV-a Conferinţe ministerială a O.M.C., în cadrul căreia s-au dezbătut problemele cu care se confruntă ţările în curs de dezvoltare, ca şi aspecte legate de continuarea liberalizării comerţului de bunuri şi servicii.

10. Adoptată în cadrul Conferinţei de la Monterrey privind finanţarea dezvoltării, desfăşurată în perioada 18-22 martie 2002, sub egida O.N.U. Acest document reprezintă un nou parteneriat ce se impune pentru mobilizarea resurselor financiare în scopul dezvoltării, mai ales a ţărilor în curs dezvoltate şi a celor subdezvoltate.

 

 

1. Sănătatea şi dezvoltarea durabilă

- instituirea unor iniţiative internaţionale prin care să se creeze legături între sănătate şi mediu, cu respectarea angajamentelor luate în Declaraţia de angajare în lupta contra SIDA (adoptată tot la Johannesburg), aceasta constând în alocarea de resurse suficiente de către Fondul mondial pentru lupta contra SIDA, tuberculoză şi paludism.

2. Mijloacele de execuţie

· onorarea de către ţările dezvoltate a angajamentele luate la Conferinţa de la Monterrey;

· armonizarea procedurile operaţionale pentru reducerea costurilor tranzacţiilor de către instituţiile multilaterale şi bilaterale specializate în finanţare şi dezvoltare;

· examinarea mijloacele de identificare a unor surse noi de finanţare atât publice cât şi private;

· reducerea datoriilor şi adoptarea unor iniţiative în favoarea ţărilor sărace şi cu datorii foarte mari, prin care debitorii şi creditorii internaţionali să se întâlnească în instanţe internaţionale competente pentru soluţionarea cazurilor de incapacitate de plată;

· dezvoltarea capacităţii ţărilor exportatoare de materii prime de a-şi diversifica exporturile prin intermediul unei asistenţe tehnice şi financiare;

· respectarea angajamentelor luate de O.M.C. în ceea ce priveşte accesul pe piaţă a unor produse de interes special pentru ţările în curs de dezvoltare şi examinarea tuturor dispoziţiilor privitoare la un tratament special şi diferenţiat;

· reiterarea faptului ca responsabilii politici să se implice în negocierile globale privind Acordul pentru agricultură, astfel încât să se îmbunătăţească substanţial accesul pe piaţă pentru toate ţările şi să se reducă toate formele de subvenţii pentru export, ca şi subvenţiile naţionale care au un efect de perturbare a schimburilor de mărfuri.

1. Cadrul instituţional al dezvoltării durabile

· îmbunătăţirea colaborării între organismele Naţiunilor Unite, instituţiile financiare internaţionale, Fondurile pentru mediul înconjurător şi Organizaţia Mondială pentru Comerţ, ca şi a negocierilor privind o convenţie generală a Naţiunilor Unite împotriva corupţiei şi, în special, referitoare la recuperarea fondurilor deturnate;

· încurajarea de către state a parteneriatelor pentru punerea în operă a Agendei 21, astfel încât să fie aplicate deciziile luate la summit-ul mondial;

· realizarea de progrese în formularea şi elaborarea strategiilor naţionale de dezvoltare durabilă şi aplicarea acestora.

 

Declaraţia politică

În cadrul acestui document, şefii de state şi de guverne participanţi la summit şi-au recunoscut responsabilitatea comună care le revine pentru a întări şi a face să progreseze la nivel local, regional, naţional şi mondial, protecţia mediului, dezvoltarea socială şi dezvoltarea economică, cei trei piloni indisociabili ai dezvoltării durabile. S-a reiterat faptul că eliminarea sărăciei, modificarea actualelor moduri de producţie şi consum, precum şi protecţia şi gestionarea resurselor naturale reprezintă obiective primordiale ale dezvoltării durabile şi, totodată, condiţii prealabile ale acesteia.

Manifestându-şi satisfacţia pentru faptul că întrunirea de la Johannesburg s-a concentrat pe aspectul indivizibilităţii demnităţii umane, participanţii la summit şi-au afirmat hotărârea ca, prin intermediul directivelor, calendarele stabilite şi parteneriatele să stabilească rapid accesul la “cerinţele” fundamentale pe care le reprezintă apa, energia, sănătatea, securitatea alimentară şi protecţia biodiversităţii. Se recunoaşte faptul că dezvoltarea durabilă presupune o perspectivă pe termen lung şi o participare largă pentru a fi posibilă formularea politicilor adecvate, luarea hotărârilor şi punerea acestora în operă la toate nivelele.

În calitate de parteneri sociali, şefii de state şi de guverne şi-au manifestat determinarea de a continua să acţioneze pentru realizarea unor parteneriate stabile, angajându-se, totodată, să întărească şi să îmbunătăţească guvernarea la toate nivelele, în sensul realizării efective a Agendei 21, a obiectivelor dezvoltării conţinute în Declaraţia Mileniului şi de Planul de acţiune adoptat la Johannesburg. Pentru realizarea acestor obiective, participanţii la summit au subliniat necesitatea ca instituţiile internaţionale şi multilaterale să fie mai eficiente, mai democratice şi mai responsabile. 

 

 

Consideraţii finale

 

Fiind singura organizaţie care reuneşte 191 de ţări, necondiţionat de situaţia lor economică, ONU este cea care poate media relaţia dintre ţări şi celelalte organizaţii cum sunt Fondul Monetar Internaţional, Banca Mondială şi Organizaţia Mondială pentru Comerţ. De asemenea, realizarea unui parteneriat cu organizaţiile neguvernamentale este un obiectiv cheie pentu Naţiunile Unite, ca şi parteneriatul cu sectorul privat, care deţine mijloacele financiare, capacitatea de gestiune şi tehnologia.

Nu este de neglijat faptul că în ultima vreme s-au realizat parteneriate importante între organizaţiile neguvernamentale, comunitatea de afaceri şi instituţiile internaţionale, noile tehnologii comunicaţionale şi informaţionale facilitând extinderea reţelelor internaţionale.

De asemenea, ansamblul schimbărilor produse cu societatea civilă au făcut ca mişcările ecologiste şi cele antiglobalizare să fuzioneze. Această convergenţă a devenit mai vizibilă după Conferinţa Organizaţiei Mondiale pentru Comerţ de la Seattle, în noiembrie 199911. Exploatările forestiere din Asia încurajate de Banca Mondială, constrângerile impuse de O.M.C., politicile F.M.I. care au dus la eşecul proiectelor acestora în mai multe ţări au făcut ca poziţia organizaţiilor neguvernamentale să fie una sceptică faţă de summit-ul de la Johannesburg, suscitată şi de absenţa preşedintelui George W. Bush. SUA susţin că numai liberalismul economic şi deschiderea pieţelor pot conduce la o dezvoltare durabilă, ceea ce au afirmat şi la Conferinţa pentru finanţarea dezvoltării, desfăşurată la Monterrey. Totuşi preşedintele G.W.Bush a anunţat o asistenţă financiară americană care poate depăşi suma de 15 miliarde de dolari pe an. De asemenea, reprezentantul Statelor Unite a afirmat că nu poate fi acceptat un ajutor internaţional bazat pe un procentaj din PIB şi că preferă ca ajutorul să fie bazat pe principiul bunei guvernări.

Sursele regenerabile de energie au fost în atenţia participanţilor la summit. Organizaţiile ecologiste fac presiuni ca ţările dezvoltate să-şi ia angajamentul să producă pînă la sfîrşitul deceniului 15% din energie din surse regenerabile (soare, vânt, etc). Mulţi consideră însă această solicitare ca nerealistă, ţinând cont de costul energiei regenerabile. În final se prevede “creşterea substanţială si rapidă” a cotei de energie regenerabile din producţia mondială, fără a se mai fixa nici o cotă şi nici o dată până la care să se atingă acest obiectiv.



11. Desfăsurată în perioada 9-14 noiembrie 2001, în cadrul acestei conferinţe s-a analizat modul în care sunt aplicate acordurile O.M.C. Tot aici a avut loc o nouă rundă de negocieri comerciale multilaterale.

 

 

Totuşi, Planul de acţiune adoptat la Johannesburg stabileşte măsuri concrete pentru a reduce pînă în 2015 la jumătate numărul de oameni lipsiţi de acces la apa curentă şi la servicii de canalizare. Se stabileşte ca până în 2020 să se ajună la utilizarea fără risc a produselor chimice, până în 2010 să se oprească procesul de distrugere a biodiversităţii, să se asigure fonduri mai mari pentru ajutorarea ţărilor sărace şi se solicită naţiunilor lumii să îşi reconsidere poziţia în ce priveşte utilizarea combustibilor fosili, care afectează mediul.


Există multe voci, între care şi Uniunea Europeană, care consideră planul adoptat prea modest faţă de ceea ce ar fi trebuit să fie. Printre obiecţiile majore referitoare la acesta este şi cea care se referă la nerecunoaşterea faptului că naţiunile bogate, care sunt mari consumatoare de resurse, au o “datorie ecologică” faţă de ţările sărace (mediul este o problemă comună, dar responsabilităţile sunt diferite). Alte obiecţii serioase aduse planului se referă la amânarea termenelor precise în ce priveşte utilizarea energiei regenerabile, precum şi la lipsa unor măsuri practice de control a potenţialelor activităţi periculoase ale companiilor multinaţionale.

Cu toate acestea, reprezentantul guvernului Africii de Sud afirma că planul este mai bun decât se putea spera cu puţin timp în urmă, când poziţia Statelor Unite şi a Organizaţiei Mondiale a Comerţului ameninţau să dea peste cap orice înţelegere consistentă.

“S-a convocat o întâlnire gigant pentru a produce un şoricel” a afirmat un responsabil Greenpeace. Aceeaşi dezamăgire a fost exprimată şi de comisarul european pentru mediu, Margot Wallstrom.

“Cinstit vorbind nu cred că punerea în aplicare a planurilor se poate face prin mega-întâlniri la nivel înalt”, a afirmat Anders Fogh Rasmussen, preşedintele în exerciţiu al consiliului UE. “Anii `90 au fost o perioadă a mega-întâlnirilor la nivel înalt. Cred că trebuie să folosim următorii 10 ani ca o decadă a acţiunii”, a adăugat acesta.

